Tänään teimme keitettyjä mykyjä. Reseptissä keskityimme taikinaan ja täytteeksi valikoitui eilistä nyhtöpossua, jota söimme tacojen kanssa. Kotona voitte täyttää mykyt oman maun mukaan, kunhan täyte on lusikoitavaa, mutta ei juoksevaa.

Sopivia täytevaihtoehtoja

Mikä tahansa ylikypsä nyhdettävissä oleva liha(tai nyhtökasvisproteiini)

Jauheliha ja pieneksi silputut kasvikset

Pehmeäksi kuullotetut vihannekset

Katkarapuja ja kasviksia

Ainekset mykytaikinaan

500g puolikarkeita vehnäjauhoja

265ml vettä

Lisää vesi vähitellen samalla sekoittaen puikoilla. Kun puikoilla sekoittaminen käy vaivalloiseksi, siirry vaivaamaan taikinaa käsin kunnes taikina muodostaa yhteinäsen pallon.

Siirry vaivaamaan palloa jauhotulle työtasolle. Vaivaa taikinaa, kunnes pinta on sileä. Kulhossa vaivaamisen kanssa yhteenlaskettuna tähän prosessiin kuluu noin 10min. Siirrä pallo takaisin kulhoon.

Peitä taikinapallo kostealla keittiöpyyhkeellä ja sulje astia kannella tai tuorekelmulla. Siirrä taikina jääkaappiin lepäämään vähintään kahdeksi tunniksi. Tässä vaiheessa voit siivota aiemmat jälkesi ja valmistaa täytteen, mikäli sinulta ei löydy eilisiä tähteitä.

Kun taikina on levännyt jääkaapissa, vaivaa se uudestaan ja anna vetäytyä 30min samaan pyyhkeeseen käärittynä. Tällä kertaa huoneenlämmössä.

Leikkaa taikina neljään osaan. Pyörittele neljänneksestä tanko ja leikkaa se 12 pieneen palaan. Kääri loput taikinasta takaisin pyyhkeeseen odottamaan vuoroaan. Pyörittele pala käsissäsi palloksi ja kaulitse se noin 2mm paksuksi. Pulikka olisi oikeampi työkalu, mutta kaulin käy.

Täytä myky välittömästi! Taikina kuivuu nopeasti kaulimisen jälkeen, mikä estää sitä tarttumasta itseensä.

Mykyjen täyttö

Mykyn taitteleminen on taitolaji. Tärkeintä on tiivis sauma, sillä jos mykyssä on reikä, se menettää keitettäessä makunsa ja lopputulos on limaista muhjua.

Aloita asettamalla noin ruokalusikallinen täytettä keskelle taikinalevyä Nipistä reunat keskeltä yhteen Rypytä taikinasta ensiksi toinen puoli. Me etenimme keskeltä reunalle Rypytä toinen puoli Painele sauma litteäksi ja tarkista, että se on tiivis

Alussa kannattaa keskittyä mykyn tiiviyteen ulkonäön sijaan. Tämä yksilö oli satsin ensimmäinen harjoituskappale, mutta maistui yhtä hyvältä kuin loppuvaiheen hienommat mykyt. Täytimme mykyjä 12kpl kerrallaan, jotka keitimme kahdessa erässä. Satsin kokoa voi kasvattaa sitä myötä kun tekniikka harjaantuu.

Mykyt olisi hyvä keittää puolen tunnin sisään täyttämisestä, ettei täytteestä imeydy nestettä ja rasvaa taikinaan. Tämä aiheuttaa mykyn hajoamisen keitettäessä.

Laske mykyt yksitellen kiehuvaan veteen. Keitä mykyjä noin 4min. Tiiviissä mykyissä oleva täyte höyrystyy minkä ansiosta ne pullistuvat kypsyessään ja nousevat pintaan.

Dippikastike

Me nautimme mykyt soijapohjaisen kirpeänraikkaan kastikkeen kanssa. Tässä saa käyttää luovuutta, mutta hyvänä pohjana on happaman, suolaisen ja makean tasapaino.

Hyvän yksinkertaistetun version saa pelkällä soijalla ja limemehulla noin 4:1 suhteessa. Maistele kastiketta sitä valmistaessasi ja muokkaa sitä itsellesi mieluisaksi. Meidän kastikkeeseen löytyi kaapista seuraavia aineksia:

Soijaa

Limemehua

Paahdettua seesamisiemenöljyä

Agavesiirappia

Chilitahnaa

Laita lopputulos kuvauksellisesti lautaselle ja jätä puolet syömättä, koska olet napostellut niin monta mykyä jo tekovaiheessa.